**Szakmai beszámoló – Legjobb falusi ifjúsági közösség pályázatához**

„VELED az ifjúságért” Kulturális és Hagyományőrző Egyesület

Készítette: Horváth Dóra, elnök

2017 júniusában a közönség szavazatai által sikeresen elnyertük, az Agrya és az MHVISZ által meghirdetett „Legjobb falusi ifjúsági közösség” pályázatának harmadik helyét, melynek köszönhetően 200 000 forinttal gazdagodott az akkor alig pár hónapos egyesületünk. A közgyűlés úgy határozott, hogy az összeget az akkor második alkalommal megszervezett IFI Feszt – Színezd újra Perkátát! elnevezésű programunkra költjük, így biztosítva színvonalasabb eseményt a helyi fiatalok számára.

2017. augusztus 19-én, 13 órakor indult a program a kastélykertben. A délután során több játék is várta a fiatalokat: szalmabálákból épített élő csocsó, mellette pedig egy lábtenisz pálya került kialakításra. Az iskola mellett a Turul Íjász Szakosztály biztosított íjászkodási lehetőséget kicsiknek és nagyoknak egyaránt. Hatalmas buli zajlott a füves pályán, a Győry-kastély háta mögött: beöltözős szumós játékon lehetett egymással küzdeni a győzelemért, valamint 14 órától a rendezvény végéig habpartyn tombolhatott mindenki. A Sportház előtti színpadon 15 órakor kezdetét vette a Ki-mit-tud?, melyre három csapat jelentkezett. A táncos produkciókat zsűri pontozta. A program ideje alatt büfé, vattacukor és popcorn árus is a vendégek rendelkezésére állt. A rendezvény este 21 órakor folytatódott a Sportház előtt egy batyus bulival, melynek keretein belül 22 órakor fergeteges koncertet adott Young G, a Perkátai Roma Nemzetiségi Önkormányzat felkérésére. A későbbiekben a hangulatot a colorpartyn szétdobált színes porok fokozták, így a fiatalság ismét ki színezte Perkátát.

**Az IFI Feszt nevű rendezvényen az alábbi kiadások voltak, melyeket a pályázatból fedeztünk:**

Szumó játék bérlése: br. 20 000 Ft

Habgép bérlése: br. 35 000 Ft

Hangtechnika bérlése: br. 80 000 Ft

Holipor vásárlása: br. 36 570 Ft

Egyéb anyagköltség: br. 28 430 Ft

Egyéb anyagköltség elemei: nyomdai költség, festékek, falécek, arcfesték, csillámtetoválás, díszlet anyagai

Mindösszesen: br. 200 000 Ft, azaz kettőszázezer forint

A program hatásai:

Az esemény megvalósítása során a szervezők közé 25 helyi fiatalt vontunk be. Ők felelősségteljesen látták el a feladataikat, részt vettek egy közösségi megmozdulásban, sikeresen bevonásra kerültek egy helyi programba.

Az IFI Feszten közel 200 fő vett részt. A célunk az volt a programmal, hogy a fiatalok lássák: kulturáltan, igényesen is jól tudják magukat érezni egy eseményen. A program preventív célja, hogy minimalizáljuk az alkoholfogyasztást az ifjúság körében, így ennek okán a büfészolgáltatás minimális, főleg üdítőitalra, vízre és snackekre korlátozódott. További célunk, hogy a programot fenn tartsuk, népszerűsítsük, egyre több fiatalt tudjunk bevonni a tevékenységünkbe.